તો પછી આ ફિલ્મ સીધી ‘જાને ભી દો યારો’ જેવી કલ્ટ બ્લૅક કૉમેડીની લાઇનમાં જઈને પડવી જોઈએ, રાઇટ? રૉન્ગ. ઑબ્ઝર્વેશન્સ અને ડીટેલિંગને બાદ કરતાં આ ફિલ્મમાં સ્ટોરીના નામે કશું જ નવીન નથી. બલકે અડધી ફિલ્મ પત્યા પછી તો બ્લૅક કૉમેડીનું રૂપાંતર સીધું ફારસમાં થઈ જાય છે. અગાઉ ‘વૉર છોડ ના યાર’ અને ‘બૅન્ગિસ્તાન’ જેવી કટાક્ષિકાઓમાં પણ આવું જ થયેલું. અડધે રસ્તે પહોંચ્યા પછી શું કરવું એ સૂઝે નહીં એટલે જે સૂઝે એ પીરસી દઈને ફિલ્મને પૂરી થયેલી જાહેર કરી દેવામાં આવે. ૧૧૦ મિનિટની આ ફિલ્મમાં ઇન્ટરવલ પછી તો આપણે જાણે કહી ઊઠીએ કે તમારે જે કરવું હોય એ કરો, હું તો એક ઝોકું ખેંચી લઉં છું, છેલ્લે રિઝલ્ટ શું આવ્યું એ કહી દેજો.